****

**Høringssvar budget 2025** - fra medarbejdergruppen samt børnehusudvalget fra fællesbestyrelsen – Pindstrup Børnehus

**11-R-1 Lavere tilskud til pædagogstuderende**

At mindske beløbet fra 89.000 til 64.00 til ansættelse af pædagogstuderende vil presse økonomien betragteligt i Pindstrup Børnehus. Da vi er et specialiseret tilbud, bliver vi ofte kontaktet i forhold til praktikpladser fra seminariets side. Vi har i gennemsnit 3-5 praktikanter om året., hvilket er en stor andel af de samlede praktikanter i kommunens dagtilbud. At de kommende pædagoger har mulighed for at oparbejde specialpædagogiske kompetencer hos os, kommer mange fremtidige dagtilbud til gode, når vi tænker rummelige fællesskaber i børnehaverne. Tænker man dette reduktionsforslag sammen med forslaget om at reducere andelen af uddannet personalet kan det få den konsekvens, at vi ikke kan tilbyde de studerende en passende mængde sparring og vejledning og ej heller overholde minimumsnormeringerne. Af hensyn til de specialpædagogiske kompetencer man som studerende kan opbygge i vores tilbud, kunne man overveje at fastholde det nuværende beløb på 89.000 i Pindstrup Børnehus. En billig investering i specialpædagogiske kompetencer.

**11-R-4 Reduktion i andelen af uddannet personale**

Der er, i børnehaverne børn, som brug for ekstra støtte, mens de er børnehave. Der er gennem de seneste år skåret i de støttetimer, man kan få tildelt pr. barn med særlige behov i almenbørnehaverne. Netop derfor er der særligt brug for faglig dygtige uddannede pædagoger, som kan skabe gode strukturerede rammer for børnene, både for børnene med de særlige behov, men også for den resterende børnegruppe. Pædagoger, der ser det enkelte barn og deres behov, og får skabt de rammer, der er brug for i dagligdagen.

I forhold til strømningerne om, at børnehaverne i endnu højere grad skal varetage behovene for brede børnefællesskaber, giver det ikke mening at reducere i antallet af uddannet personale. Hvis børnehaverne skal varetage børnenes behov, leg og læring er det nødvendigt at der er faglærte, der kan sparre med hinanden, sætte rammer og struktur for børnene samt have det helt essentielle samarbejde med forældrene. Nogle forældre er søgende og usikre i deres opdragelse af deres bøn og her er det vigtigt at møde en fagligt velreflekteret pædagog, når man søger inspiration til opdragelsen. At børnene bliver mødt af fagligt personale, der har viden om hvordan man er i det sociale rum, får afgørende betydning for hvilke børn, der sendes videre i skole, ud i livet og ud i samfundet.

**11-A-6: Pindstrup Børnehus – renovering (2. etape)**

Vi er glade for, at der fortsat er 2.4 mio. sat af til renovering af Børnehuset, vi er dog skeptiske ved at det er udskudt til 2028. Vi er jævnligt udfordret på, at huset er i en dårlig stand. Det medfører vandindtrængning flere steder ved kraftige byger, gulvbelægning der trænger til udskiftning, badeværelser som trænger til renovering, manglende plads til hjælpemidler og at det er svært at indrette gode lege- og læringsmiljøer. Flere APV´er fra børnehuset afslører frustration over denne manglende plads.

**11-R-5 Dagtilbud til børn – modulordning**

For nogle forældre kan dette være en fordel i forhold til familiens økonomi. For institutionerne er det en hel anden sag. Pindstrup Børnehus har åbent i yderpositionerne, da beliggenheden gør, at nogle forældre pendler. Hvis forslaget vedtages, vil der være mindre budget til den samlede åbningstid og deraf vil normeringen i løbet dagen blive tyndere. Hvis forslaget vedtages, vurderer vi, at det vil være meget vigtigt med en fast tidsramme for modulet, f.eks. 8.00-14.30

## **Øvrige**

Iblandt vores tætte og vigtige samarbejds- og sparringspartnere: PPR, Specialpædagogisk team, Sundhedsplejen, Pindstrupskolen og CBUF lægges der igen op til reduktioner. Det vil komme til at påvirke mange af de familier, som får hjælp – enten fordi de har et barn med funktionsnedsættelser eller fordi de er i en særlig sårbar situation. Forslaget om, at specialpædagogisk team skal ud og vejlede institutionerne til, i endnu højere grad, at kunne varetage alle børns forskellige behov kræver det, at der er en veluddannet pædagog til at tage imod sparring og støtte. Det hænger meget dårligt sammen med de andre forslag om modulordning og om at mindske antallet af uddannede pædagoger.

Vi er nødt til, at kigge helhedsorienteret. Når der spares på områderne i børn og læring, skole og dagtilbud, CBUF og familierådgivningscenteret har det store afledte konsekvenser ind på de forskellige områder, men også ind i områder i voksenområdet, Socialcenteret, jobcenteret, diverse uddannelse tilbud mv.

 **På vegne af medarbejdergruppen og forældrerepræsentanter i Fællesbestyrelsen**

Tina Maagaard Larsen Anne Pernille Pedersen Gjøde Michelle Hjarsbæk

Arbejdsmiljørepræsentant Tillidsrepræsentant Forældrerepræsentant